**PREDLOG**

Na osnovu člana 25. stav 2. Zakona o zaštiti od požara („Službeni glasnik RS”, br. 111/09, 20/15, 87/18 i 87/18),

ministar unutrašnjih poslova donosi

**PRAVILNIK**

**o bližim uslovima za obavlјanje poslova organizovanja zaštite od požara**

**Član 1.**

Ovim pravilnikom propisuju se bliži uslovi za obavlјanje poslova organizovanja zaštite od požara u subjektima prve, druge i treće kategorije ugroženosti od požara, kao i uslovi i način izdavanja i oduzimanja ovlašćenja za obavlјanje ovih poslova privrednom društvu, odnosno drugom pravnom licu.

**Član 2.**

Odredbe ovog pravilnika ne primenjuju se na poslove organizovanja zaštite od požara u objektima Vojske Republike Srbije i namenske industrije.

**Član 3.**

Organizovanje zaštite od požara, u skladu sa (u zavisnosti od) kategorijom ugroženosti od požara u koju je razvrstano pravno lice, obuhvata: organizovanje i sprovođenje preventivnih mera zaštite od požara, obezbeđivanje dovolјnog broja stručno osposoblјenih lica za sprovođenje mera zaštite od požara i sprovođenje stalnog dežurstva, obezbeđivanje tehnički opremlјene i obučene vatrogasne jedinice sa potrebnim brojem vatrogasaca i obezbeđivanje adekvatne opreme i uređaja za gašenje požara.

**Član 4.**

Ovlašćenje za obavlјanje poslova organizovanja zaštite od požara u subjektima razvrstanim u prvu kategoriju ugroženosti može se izdati pravnom licu koje:

1) je upisano u Registar privrednih subjekata;

2) ima potreban broj zaposlenih lica, u radnom odnosu na neodređeno vreme, koja imaju uverenje o položenom posebnom stručnom ispitu u skladu sa propisima koji uređuju zaštitu od požara i to:

(1) najmanje jedno lice koje ima licencu za izradu glavnog projekta zaštite od požara prema propisu kojim su uređene licence iz oblasti zaštite od požara,

(2) najmanje jedno lice koje ima licencu za projektovanje i izvođenje za delatnost prema propisu kojim su uređene licence iz zaštite od požara, dokaz o posedovanju odgovarajuće licence za projektovanje i izvođenje posebnih sistema i to stabilnih sistema za gašenje požara, stabilnih sistema za dojavu požara, stabilnih sistema za detekciju eksplozivnih gasova i para , izrada analiza o zonama opasnosti i određivanja ovih zona na mestima koja su ugrožena od nastanka eksplozivnih smeša zapalјivih gasova, para zapalјivih tečnosti i eksplozivnih prašina i eksplozivnih materija, električnih instalacija i uređaja za prostore ugrožene eksplozivnim atmosferama i eksplozivima i isistema za odvođenje dima i toplote,

(3) najmanje jedno lice sa koje je steklo najmanje 240 ESPB bodova na akademskim ili strukovnim studijama, odnosno na osnovnim studijama u trajanju od najmanje četiri godine iz naučne oblasti pravnih nauka,

(4) najmanje dva lica sa stečenom srednjom stručnom spremom tehničke struke;

3) ima organizovanu vatrogasnu jedinicu sa stalnim dežurstvom, sa potrebnom brojem obučenih vatrogasaca i opremom u skladu sa zakonom i propisima koji uređuju potrebnu tehničku opremlјenost i broj vatrogasaca vatrogasne jedinice, smeštenu u adekvatnom smeštajnom prostoru za lјudstvo, vozila i opremukoji se nalazi u subjektu prve kategorije ugroženosti ili njegovoj neposrednoj blizini,

4) ima opremu, uređaje i alate u vlasništvu, i to:

- uređaji za merenje pritiska vode,

- električni merni uređaji za ispitivanje instalacija niskog napona,

- mobilni uređaji za merenje koncetracije eksplozivnih smeša,

- termoviziska kamera;

5) ima obezbeđene tehničke uslove za vođenje evidencija u skladu sa ovim pravilnikom;

6) ima prostor za rad u vlasništvu ili zakupu, odnosno u trajnom korišćenju obezbeđenom po drugom osnovu.

**Član 5.**

Pripadnici vatrogasne jedinice iz člana 4. tačka 3) ovog pravilnika moraju biti u radnom odnosu na neodređeno vreme u pravnom licu, podnosiocu zahteva za izdavanje ovlašćenja.

Oprema za vatrogasnu jedinicu mora biti u vlasništvu podnosioca zahteva za izdavanje ovlašćenja.

Uslovi za dobijanje ovlašćenja za obavlјanje poslova organizovanja zaštite od požara u subjektima razvrstanim u prvu kategoriju ugroženosti, koji se odnose na angažovanje vatrogasne jedinice, ne mogu se obezbediti zaklјučivanjem ugovora o poslovno tehničkoj saradnji podnosioca zahteva za izdavanje ovlašćenja sa trećim licem.

**Član 6.**

Ovlašćenje za obavlјanje poslova organizovanja zaštite od požara u subjektima razvrstanim u drugu i treću kategoriju ugroženosti može se izdati pravnom licu koje:

1) je upisano u Registar privrednih subjekata;

2) ima potreban broj zaposlenih lica u radnom odnosu na neodređeno vreme, koja imaju uverenje o položenom posebnom stručnom ispitu u skladu sa propisima koji uređuju zaštitu od požara i to:

 (1) najmanje jedno lice koje ima licencu za izradu glavnog projekta zaštite od požara za delatnost A prema propisu kojim su uređene licence iz zaštite od požara,

(2) najmanje jedno lice koje ima licencu za projektovanje i izvođenje za delatnost prema propisu kojim su uređene licence iz zaštite od požara, dokaz o posedovanju odgovarajuće licence za projektovanje i izvođenje posebnih sistema i to stabilnih sistema za gašenje požara, stabilnih sistema za dojavu požara, stabilnih sistema za detekciju eksplozivnih gasova i para, izrada analiza o zonama opasnosti i određivanja ovih zona na mestima koja su ugrožena od nastanka eksplozivnih smeša zapalјivih gasova, para zapalјivih tečnosti i eksplozivnih prašina i eksplozivnih materija, električnih instalacija i uređaja za prostore ugrožene eksplozivnim atmosferama i eksplozivima i isistema za odvođenje dima i toplote za delatnost i licence

(3) najmanje jedno lice sa koje je steklo najmanje 240 ESPB bodova na akademskim ili strukovnim studijama, odnosno na osnovnim studijama u trajanju od najmanje četiri godine iz naučne oblasti pravnih nauka,

(4) najmanje jedno lica sa stečenom srednjom stručnom spremom tehničke struke;

3) ima opremu, uređaje i alate u vlasništvu, i to:

- uređaji za merenje pritiska vode,

- električni merni uređaji za ispitivanje instalacija niskog napona,

- mobilni uređaji za merenje koncetracije eksplozivnih smeša,

- termoviziska kamera;

4) ima obezbeđene tehničke uslove za vođenje evidencija u skladu sa ovim pravilnikom;

5) ima prostor za rad u vlasništvu ili zakupu, odnosno u trajnom korišćenju obezbeđenom po drugom osnovu.

**Član 7.**

Na svakih deset novih pravnih lica druge i treće kategorije sa kojima su zaklјučeni ugovori o obavlјanju poslova koji su predmet ovog pravilnika, broj lica iz člana 6. tačka 2) podtačka (4) uvećava se za jedan.

O svakoj promeni broja pravnih lica kojima se pružaju usluge, pravno lice iz člana 6. ovog pravilnika dužno je da obavesti Ministarstvo.

**Član 8.**

Oprema, uređaji i alati iz člana 4. tačka 4) i člana 6. tačka 3) ovog pravilnika moraju biti obeleženi pripadajućim inventarskim brojem službene nomeklature inventara i podleže kontroli u periodičnim rokovima utvrđenim posebnim propisima i moraju biti registrovani putem bar koda o čemu se vodi posebna elektronska evidencija u skladu sa članom 10. ovog pravilnika.

**Član 9.**

Pravno lice iz čl. 4. i 6. ovog pravilnika je dužno da, prilikom svakog pojedinačnog angažovanja za pružanje usluga organizovanja zaštite od požara, da postupa u skladu sa rešenjem o kategorizaciji pravnog lica i sprovodi obaveze proistekle iz kategorizacije utrvrđene zakonom i propisima koji uređuju organizovanje zaštite od požara prema kategoriji ugroženosti od požara.

Pored uslova za dobijanje ovlašćenja iz člana 4. i 6. ovog pravilnika, za svako pravno lice kojem pruža usluge organizovanje zaštite od požara, pravno lice koje poseduje ovlašćenje mora imati u radnom odnosu na neodređeno vreme zaposlena lica odgovarajućeg nivoa obrazovanja i stručne osposoblјenosti koja će obavlјati poslove propisane aktima iz stava 1. ovog člana.

 **Član 10.**

Pravno lice iz čl. 4. i 6. ovog pravilnika o svoj raspoloživoj opremi pravnog lica sa kojim ima zaklјučen ugovor o pružanju usluga, vodi i elektronsku evidenciju u kojoj svi uređaji moraju biti registrovani putem bar koda.

Elektronska baza podataka obavezno sadrži sve podatke iz izdatih Isprava o izvršenom kontrolisanju opreme, uređaja i instalacija za gašenje požara i instalacija posebnih sistema, kao i sve promene na opremi, uređajima i intalacijama za gašenje požara i instalacija posebnih sistema (rashodi, kvarovi) i stanje njihove ispravnosti.

Popis opreme u digitalnom formatu, odnosno elektronska baza podataka o opremi, uređajima i instalacijama precizirana u stavu 1. ovog člana mora biti dostupna u svakom trenutku i dostavlјena organizacionoj jedinici Ministarstva koja vrši nadzor u oblasti zaštite od požara i eksplozija.

Oprema pravnog lica kome se pružaju usluge, a koja mora biti evidentirana u elektornskoj bazi podataka je:

1. hidrantska mreže za gašenje požara
2. mobilni uređaja za gašenje požara
3. instalacija i uređaja za automatsko otkrivanje i dojavu požara,
4. gašenje požara,
5. detekciju eksplozivnih i zapalјivih gasova,
6. instalacija za odvođenje dima i toplote
7. instalacija i uređaji u zonama opasnosti od eksplozije
8. ostali stabilni sistemi (uglјen dioksid, pena, aerosoli i dr.)
9. protivpožarne klapne
10. drugi uređaji i sistemi o kojima Ministarstvo vodi evidenciju.

**Član 11.**

Utvrđivanje ispunjenosti uslova za obavlјanje poslova iz člana 4. i 6. ovog pravilnika, vrši se na osnovu zahteva podnetog od strane pravnog lica.

Zahtev za izdavanje ovlašćenja za obavlјanje određenih poslova obavezno sadrži tačan naziv i adresu sedišta pravnog lica i vrstu poslova za koju se traži ovlašćenje.

Uz zahtev se, u zavisnosti od uslova utvrđenih ovim pravilnikom, dostavlјaju sledeći prilozi:

1) izvod iz Registra privrednih subjekata, sa podacima o privrednom subjektu;

2) spisak lica koja će obavlјati poslove za koje se izdaje ovlašćenje;

3) spisak opreme, uređaja i alata potrebne za obavlјanje poslova za koju se izdaje ovlašćenje sa navedenim fabričkim i inventarskim brojevima;

4) dokaz o vlasništvu ili zakupu, odnosno trajnom korišćenju prostora za rad, odnosno dokaz da je prostor za rad obezbeđen po drugom osnovu;

5) dokazi kojima se potvrđuje obrazovni profil i stepen obrazovanja lica koja će obavlјati poslove za koje se izdaje ovlašćenje;

6) dokazi kojima podnosilac zahteva potvrđuje radni odnos na neodređeno vreme sa licima koja obavlјaju poslove za koje se izdaje ovlašćenje;

7) uverenje o položenom posebnom stručnom ispitu u skladu sa propisima kojima se uređuje zaštita od požara;

8) dokaz o ispunjenosti zahteva za opremu, uređaje i alate potrebne za obavlјanje poslova kontrolisanja koja podleže odredbama propisa o ispunjavanju metroloških uslova;

9) dokaz o posedovanju odgovarajuće licence za projektovanje i izvođenje posebnih sistema i to stabilnih sistema za gašenje požara, stabilnih sistema za dojavu požara, stabilnih sistema za detekciju eksplozivnih gasova i para , izrada analiza o zonama opasnosti i određivanja ovih zona na mestima koja su ugrožena od nastanka eksplozivnih smeša zapalјivih gasova, para zapalјivih tečnosti i eksplozivnih prašina i eksplozivnih materija, električnih instalacija i uređaja za prostore ugrožene eksplozivnim atmosferama i eksplozivima i isistema za odvođenje dima i toplote za delatnost i licence za izradu glavnog projekta zaštite od požara prema propisu kojim su uređene licence iz oblasti zaštite od požara

10) dokaz o uplati administrativne takse.

**Član 12.**

Ministarstvo vrši proveru izdatih ovlašćenja za obavlјanje odgovarajućih poslova – za ovlašćenja izdata za prvu kategoriju ugroženosti od požara najmanje jednom godišnje, a za ovlašćenja izdata za drugu i treću kategoriju ugroženosti od požara najmanje jednom u dve godine.

Pravno lice kome je izdato ovlašćenje dužno je da obavesti Ministarstvo o svim nastalim promenama od značaja za ispunjavanje uslova na osnovu kojih je izdato ovlašćenje, u pisanoj formi, u roku od sedam dana od dana nastupanja promene.

Pravnom licu koje prestane da ispunjava uslove za obavlјanje poslova kontrolisanja propisane ovim pravilnikom, Ministarstvo će posebnim rešenjem oduzeti izdato ovlašćenje.

  **Član 13.**

Ministarstvo oduzeti izdato ovlašćenje, zbog nesavesnog obavlјanja poslova, u sledećim slučajevima:

1) ako se utvrdi da je izdato ovlašćenje dalo na upotrebu drugom pravnom licu za obavlјanje posla u kome nije učestvovalo;

2) ako se utvrdi da je izdato ovlašćenje upotreblјeno za obavlјanje poslova koji nisu obuhvaćeni tim ovlašćenjem i ako se utvrdi da ne posluje u skladu sa zakonom i odredbama ovog pravilnika;

3) ako se utvrdi da je pravno lice, prilikom vršenja poslova za koje se zahteva posedovanje ovlašćenje postupalo suprotno propisima, tako što je učestvovalo u izradi neistinitih izveštaja, davanju netačnih podataka, izdavanju isprava sa netačnom sadržinom ili na drugi način učestvovalo u falsifikovanju isprava odnosno postupilo protivno pravilima struke.

**Član 14.**

Postupak oduzimanja ovlašćenja pokreće nadležni organ po službenoj dužnosti, po saznanju za postojanje činjenica koje mogu da budu razlog za oduzimanje ovlašćenja.

Privredno društvo ili drugo pravno lice kome je oduzeto ovlašćenje, može podneti zahtev za izdavanje novog ovlašćenja, pod uslovima i u postupku koji je propisani ovim pravilnikom.

**Član 15.**

Ovaj pravilnik stupa na snagu osmog dana od dana objavlјivanja u „Službenom glasniku Republike Srbije”.